Document ID: 31994L0035

Direktiva Evropskega parlamenta in Sveta 94/35/ES
z dne 30. junija 1994
o sladilih za uporabo v živilih
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 100a Pogodbe,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], in zlasti člena 3(2) Direktive,
ob upoštevanju predloga Komisije [2],
ob upoštevanju mnenja Ekonomsko-socialnega odbora [3],
po posvetovanju z Znanstvenim odborom za prehrano,
v skladu s postopkom, določenim v členu 189b Pogodbe [4],
ker razlike v nacionalnih zakonodajah o sladilih in pogojih njihove uporabe ovirajo prosti pretok živil; ker lahko ustvarijo neenake pogoje konkurenčnosti;
ker mora biti glavna pozornost pri vseh pravilih o sladilih in njihovi uporabi posvečena zaščiti in obveščanju potrošnikov;
ker so te snovi po najnovejših znanstvenih in toksikoloških spoznanjih dovoljene le za nekatera živila in pod določenimi pogoji uporabe;
ker so v tej direktivi samo pravila o učinkovanju teh snovi v zvezi z njihovimi sladilnimi lastnostmi;
ker je uporaba sladil namesto sladkorja dovoljena za proizvodnjo maloenergijskih živil, živil proti kariesu ali živil brez dodanega sladkorja, podaljšanje roka uporabnosti z zamenjavo sladkorja in proizvodnjo dietetskih izdelkov,
SPREJELA NASLEDNJO DIREKTIVO:
Člen 1
1. Ta direktiva je posebna direktiva kot del krovne direktive v smislu člena 3 Direktive 89/107/EGS.
2. Ta direktiva se uporablja za aditive za živila, v nadaljevanju imenovane "sladila", ki se uporabljajo:
- za sladkanje živil,
- kot namizna sladila.
3. V tej direktivi pomenijo izrazi "brez dodanega sladkorja" in "maloenergijski" v stolpcu III Priloge:
- "brez dodanega sladkorja":brez dodatka mono- ali disaharidov ali drugih živil, uporabljenih zaradi njihovih sladilnih lastnosti,
- "maloenergijski":z energijsko vrednostjo, ki je najmanj za 30 % nižja v primerjavi z originalnimi živili ali podobnimi izdelki.
4. Ta direktiva ne velja za živila s sladilnimi lastnostmi.
Člen 2
1. Na trgu so lahko samo sladila, navedena v Prilogi, za:
- prodajo končnemu potrošniku
ali
- uporabo za proizvodnjo živil.
2. Sladila iz druge alinee odstavka 1 se smejo uporabiti le pri proizvodnji živil, navedenih v Prilogi, in pod pogoji, ki jih ta določa.
3. Če ni določeno drugače, se sladila ne smejo uporabljati v hrani za dojenčke in majhne otroke, kakor določa Direktiva 89/398/EGS [5].
4. Največje dovoljene dodane količine, navedene v Prilogi, veljajo za gotovo hrano, pripravljeno po navodilih za uporabo.
Člen 3
1. Ta direktiva se uporablja ne glede na posebne direktive, ki dovoljujejo uporabo aditivov, navedenih v Prilogi, za druge namene kakor za sladkanje.
2. Ta direktiva se uporablja tudi brez poseganja v predpise Skupnosti o sestavi in označevanju živil.
Člen 4
Če obstajajo različna mnenja, ali se sladilo po določilih te direktive lahko uporabi v živilu, se lahko po postopku iz člena 7 opredeli, ali živilo spada v eno izmed kategorij, navedenih v stolpcu III Priloge.
Člen 5
1. Prodajna označba namiznega sladila mora vsebovati izraz: "namizno sladilo na osnovi…", pri čemer se navede ime(-na) sladil(-a) v njegovi sestavi.
2. Označba namiznega sladila, ki vsebuje poliole in/ali aspartam, mora imeti naslednje opozorilo:
- polioli: "prekomerno uživanje lahko povzroča laksativne učinke",
- aspartam: "vsebuje vir fenilalanina".
Člen 6
V skladu s postopkom iz člena 7 se pred iztekom roka iz prve alinee člena 9(1) sprejmejo določbe o:
- podrobnih podatkih, obvezno navedenih na označbah za živila, ki vsebujejo sladila, da je njihova prisotnost jasna,
- opozorilih o prisotnosti nekaterih sladil v živilih.
Člen 7
1. Če je treba ravnati po postopku iz tega člena, predsednik na lastno pobudo ali na zahtevo predstavnika države članice preda zadevo Stalnemu odboru za živila (v nadaljevanju "odbor").
2. Predstavnik Komisije predloži odboru osnutek ukrepov. Odbor poda svoje mnenje o osnutku v roku, ki ga lahko glede na nujnost zadeve določi predsednik. Mnenje se sprejme z večino, ki jo določa člen 148(2) Pogodbe, za sprejemanje sklepov Sveta na predlog Komisije. Glasovi predstavnikov držav članic v odboru se ponderirajo na način, določen v navedenem členu. Predsednik ne glasuje.
3. (a) Komisija sprejme predlagane ukrepe, kadar so v skladu z mnenjem odbora.
(b) Če predlagani ukrepi niso v skladu z mnenjem odbora ali če mnenje ni bilo podano, Komisija brez odlašanja predloži Svetu predlog ukrepov, ki naj se sprejmejo. Svet odloča s kvalificirano večino.
Če Svet ne odloči v treh mesecih po prejemu predloga, predlagane ukrepe sprejme Komisija.
Člen 8
1. V treh letih po sprejetju te direktive vzpostavijo države članice v skladu s splošnimi merili iz točke 4 Priloge II Direktive 89/107/EGS sistem spremljanja potrošnikov glede porabe sladil.
Podrobnosti tega nadzora se uskladijo po postopku iz člena 7.
2. V petih letih po sprejetju te direktive pošlje Komisija Evropskemu parlamentu in Svetu na podlagi podatkov, pridobljenih pri sistemu spremljanja iz odstavka 1, poročilo o spremembah, ki so nastale na trgu sladil, o obsegu porabe in o morebitnih potrebnih nadaljnjih omejitvah porabe, vključno s primernimi opozorili potrošniku, da ni presežen dovoljen dnevni vnos. Poročilu se po potrebi priložijo predlogi za spremembe te direktive.
Člen 9
1. Države članice sprejmejo zakone in druge predpise, potrebne za uskladitev s to direktivo, najpozneje do 31. decembra 1995. S temi predpisi se:
- najpozneje do 31. decembra 1995 dovolita promet in uporaba izdelkov, ki so v skladu s to direktivo,
- najpozneje do 30. junija 1996 prepove promet in uporaba izdelkov, ki niso v skladu s to direktivo; izdelki, ki so bili označeni ali dani na trg pred tem dnevom in niso v skladu s to direktivo, se lahko prodajajo do porabe zalog.
Države članice o tem takoj obvestijo Komisijo.
2. Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
Člen 10
Ta direktiva začne veljati z dnem objave v Uradnem listu Evropskih skupnosti.
Člen 11
Ta direktiva je naslovljena na države članice.
V Bruslju, 30. junija 1994

Labels: 0
3
17